Broj: 711-I-911-M-61/19-02-8

Zagreb, 12. travnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Dominika Kneževića, općinskog načelnika Općine Viljevo, za davanjem mišljenja Povjerenstva,** na 46. sjednici, održanoj dana 12. travnja 2019.g., donosi sljedeće:

**MIŠLJENJE**

1. **Sukladno odredbama ZSSI-a nema zapreke da se supruga dužnosnika Dominika Kneževića, općinskog načelnika Općine Viljevo zaposli na administrativnom radnom mjestu u trgovačkom društvu koje povremeno stupa u poslovne odnose s Općinom Viljevo.**
2. **Ukoliko supruga dužnosnika Dominika Kneževića zasnuje radni odnos u trgovačkom društvu s kojim Općina Viljevo poslovno surađuje, Povjerenstvo upućuje dužnosnika da se u cilju zaštite vlastite vjerodostojnosti te očuvanja povjerenja građana u tijela javne vlasti, kao i otklanjanja svake sumnje da je koristio dužnost općinskog načelnika Općine Viljevo radi postizanja probitka poslovnog subjekta u kojem mu je zaposlena supruga, izuzme od bilo koje vrste sudjelovanja u postupcima donošenja odluka koje se odnose na navedeno trgovačko društvo, te da za isto ovlasti svog zamjenika.**

Obrazloženje

Zahtjev za davanjem mišljenja Povjerenstva podnio je dužnosnik Dominik Knežević, općinski načelnik Općine Viljevo. U knjigama ulazne pošte zahtjev je zaprimljen pod poslovnim brojem: 711-U-1539-M-61/19-01-1, dana 4. travnja 2019.g. te je povodom istog otvoren predmet broj M-61/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Dominik Knežević povodom obnašanja dužnosti općinskog načelnika Općine Viljevo obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu traži mišljenje Povjerenstva vezano za mogućnost zapošljavanja supruge dužnosnika u trgovačkom društvu koje za Općinu Viljevo povremeno odrađuje poslove javne nabave te apliciranja na projekte i njihovo praćenje. Dužnosnik nadalje navodi da njegova supruga ne bi imala nikakvu upravljačku funkciju, već bi bila zaposlena na administrativnim poslovima te ističe da Općina Viljevo nema vlasničkih udjela u navedenom društvu.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obnašanje dužnosti. Točkom g) istog članka propisano je da je dužnosnicima zabranjeno utjecati na dobivanje poslova ili ugovora o javnoj nabavi.

Povjerenstvo ističe da ZSSI ne sadrži odredbe kojima bi bilo zabranjeno zapošljavanje članova obitelji dužnosnika u poslovnim subjektima s kojima tijelo javne vlasti u kojem obnašaju dužnost stupa ili je stupalo u poslovne odnose. Slijedom navedenoga, nema zapreke da se supruga dužnosnika Dominika Kneževića zaposli u trgovačkom društvu s kojim Općina Viljevo poslovno surađuje.

Međutim, u slučaju da dođe do realizacije navedenog radnog odnosa, Povjerenstvo ukazuje dužnosniku da se u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je koristio dužnost općinskog načelnika Općine Viljevo radi postizanja probitka poslovnog subjekta u kojem mu je supruga zaposlena, izuzme od svake vrste sudjelovanja u postupcima bilo jednostavne bilo javne nabave u kojima se kao jedan od ponuditelja pojavljuje navedeno trgovačko društvo, kao i da se izuzme od donošenja bilo koje vrste odluka vezanih za navedeno trgovačko društvo, a koje se odnose na buduće, kao i na već sklopljene poslovne odnose s istim, sve kako ne bi došlo do postupanja protivno načelima obnašanja javnih dužnosti propisanim člankom 5. ZSSI-a ili pak počinjenja nekog od zabranjenih djelovanja propisnih člankom 7. istog Zakona.

Slijedom navedenog, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Dominik Knežević, elektronička dostava

2. Objava na internetskoj stranici Povjerenstva

3. Pismohrana